
LIETUVOS VYRIAUSIASIS ADMINISTRACINIS TEISMAS

NUTARTIS

2026 m. rugsėjo 2 d. 
Vilnius

Lietuvos vyriausiojo administracinio teismo teisėjų kolegija, susidedanti iš teisėjų Audriaus Bakavecko, Ričardo Piličiausko (kolegijos pirmininkas) ir Veslavos Ruskan (pranešėja), susipažinusi su pareiškėjo Kauno apylinkės teismo nutartimi, kuria prašoma ištirti Ligų, kuriomis sergantis asmuo negali būti įvaikintoju ir (ar) negali būti skiriamas vaiko globėju (rūpintoju), sąrašo, patvirtinto Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2022 m. birželio 21 d. įsakymu Nr. V-1123/A1-429, 3.1 punkto teisėtumą,

nustatė:

Pareiškėjas Kauno apylinkės teismas 2026 m. gegužės 27 d. nutartimi kreipėsi į Lietuvos vyriausiąjį administracinį teismą su prašymu ištirti Ligų, kuriomis sergantis asmuo negali būti įvaikintoju ir (ar) negali būti skiriamas vaiko globėju (rūpintoju), sąrašo, patvirtinto Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2022 m. birželio 21 d. įsakymu Nr. V-1123/A1-429 (toliau – ir Sąrašas), atitiktį Jungtinių Tautų Neįgaliųjų teisių konvencijos 12 straipsniui, Lietuvos Respublikos Konstitucijos 29 straipsniui, Lietuvos Respublikos vaiko teisių apsaugos pagrindų įstatymo 4 straipsnio 1 punktui ir Vaiko teisių konvencijos 3 straipsnio 1 daliai.
Lietuvos vyriausiasis administracinis teismas 2026 m. birželio 23 d. nutartimi pasiūlė pareiškėjui Kauno apylinkės teismui iki 2026 m. rugpjūčio 31 d. pašalinti nutartyje nurodytus prašymo trūkumus ir pateikti patikslintą prašymą. Šioje nutartyje buvo nurodyta, jog prašyme yra prašoma ištirti viso Sąrašo teisėtumą aukštesnės galios teisės aktams neįvardijant konkrečių Sąrašo punktų, kurie yra taikytini Kauno apylinkės teismo individualiojoje civilinėje byloje ir kurių atitiktį turėtų ištirti Lietuvos vyriausiasis administracinis teismas; prašyme Sąrašo teisėtumas yra kvestionuojamas, be kita ko, dėl atitikties tarptautinės teisės aktams (Jungtinių Tautų Neįgaliųjų teisių konvencijos 12 straipsniui ir Vaiko teisių konvencijos 3 straipsnio 1 daliai), o administracinių teismų kompetencijai nepriskirta spręsti dėl nacionalinės teisės atitikties tarptautinei teisei; dėl Sąrašo atitikties aukštesnės galios nacionalinės teisės aktams (Konstitucijos 29 straipsniui ir Vaiko teisių apsaugos pagrindų įstatymo 4 straipsnio 1 punktui) prašyme yra pakartojami patikslinto ieškinio, taigi bylos šalių, argumentai, tačiau iš prašymo nematyti, kokiais teisiniais argumentais Kauno apylinkės teismas grindžia savo abejonę dėl Sąrašo teisėtumo.
Pareiškėjas Kauno apylinkės teismas 2026 m. rugpjūčio 20 d. nutartimi prašo Lietuvos vyriausiojo administracinio teismo priimti patikslintą prašymą ištirti Sąrašo 3.1 punkto atitiktį Jungtinių Tautų Neįgaliųjų teisių konvencijos 12 straipsniui, Lietuvos Respublikos Konstitucijos 29 straipsniui, Lietuvos Respublikos vaiko teisių apsaugos pagrindų įstatymo 4 straipsnio 1 punktui ir Vaiko teisių konvencijos 3 straipsnio 1 daliai.
Įvertinus pareiškėjo Kauno apylinkės teismo pateiktą patikslintą prašymą, matyti, jog pareiškėjas nurodė konkretų Sąrašo punktą (3.1 p.), kuris yra taikytinas Kauno apylinkės teismo nagrinėjamoje individualiojoje civilinėje byloje ir kurio atitiktį turėtų ištirti Lietuvos vyriausiasis administracinis teismas, taip pat iš patikslinto prašymo matyti, kokiais teisiniais argumentais pareiškėjas grindžia savo abejonę dėl Sąrašo 3.1 punkto teisėtumo. Dėl to darytina išvada, jog pareiškėjas pašalino šiuos trūkumus, ši prašymo dalis atitinka Lietuvos Respublikos administracinių bylų teisenos įstatymo reikalavimus ir yra priimtina.
Dėl Sąrašo 3.1 punkto atitikties tarptautinės teisės aktams (Jungtinių Tautų Neįgaliųjų teisių konvencijos 12 straipsniui ir Vaiko teisių konvencijos 3 straipsnio 1 daliai) pažymėtina, jog, kaip buvo nurodyta Lietuvos vyriausiojo administracinio teismo 2026 m. birželio 23 d. nutartyje, administracinių teismų kompetencijai nepriskirta spręsti dėl nacionalinės teisės atitikties tarptautinei teisei. Dėl šių priežasčių šią prašymo dalį atsisakytina priimti.
Atsakovais šioje byloje laikytinos Sąrašą priėmusios institucijos – Lietuvos Respublikos sveikatos apsaugos ministerija ir Lietuvos Respublikos socialinės apsaugos ir darbo ministerija. Atsakovams siųstini šios nutarties ir Kauno apylinkės teismo prašymo nuorašai, įpareigojant atsakovus pateikti Lietuvos vyriausiajam administraciniam teismui atsiliepimą į prašymą.  

Vadovaudamasi Lietuvos Respublikos administracinių bylų teisenos įstatymo 46 straipsnio 2 dalimi, 67 straipsnio 1 dalies 3 punktu, 116 straipsnio 1 dalimi, teisėjų kolegija

nutaria: 

Priimti pareiškėjo Kauno apylinkės teismo prašymo dalį ištirti, ar Ligų, kuriomis sergantis asmuo negali būti įvaikintoju ir (ar) negali būti skiriamas vaiko globėju (rūpintoju), sąrašo, patvirtinto Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2022 m. birželio 21 d. įsakymu Nr. V-1123/A1-429, 3.1 punktas atitinka Lietuvos Respublikos Konstitucijos 29 straipsnį ir Lietuvos Respublikos vaiko teisių apsaugos pagrindų įstatymo 4 straipsnio 1 punktą.
Atsisakyti priimti pareiškėjo Kauno apylinkės teismo prašymo dalį ištirti, ar Ligų, kuriomis sergantis asmuo negali būti įvaikintoju ir (ar) negali būti skiriamas vaiko globėju (rūpintoju), sąrašo, patvirtinto Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2022 m. birželio 21 d. įsakymu Nr. V-1123/A1-429, 3.1 punktas atitinka Jungtinių Tautų Neįgaliųjų teisių konvencijos 12 straipsnį ir Vaiko teisių konvencijos 3 straipsnio 1 dalį.
Atsakovais administracinėje byloje laikyti Lietuvos Respublikos sveikatos apsaugos ministeriją ir Lietuvos Respublikos socialinės apsaugos ir darbo ministeriją.
Išsiųsti atsakovams Lietuvos Respublikos sveikatos apsaugos ministerijai ir Lietuvos Respublikos socialinės apsaugos ir darbo ministerijai šios nutarties ir Kauno apylinkės teismo prašymo nuorašus bei įpareigoti iki 2026 m. spalio 2 d. (įskaitytinai) pateikti Lietuvos vyriausiajam administraciniam teismui atsiliepimus į pareiškėjo prašymą.
Nutartis neskundžiama. 


Teisėjai	Audrius Bakaveckas 


	Ričardas Piličiauskas


	Veslava Ruskan
image1.emf

